Teks: 2 Kronieke 28:16-27; Jesaja 8:5-9:7.
"Die volk wat in verdrukking en donkerte moes leef, sien nou 'n helder lig. Waar daar 'n donker wolk oor hulle land gehang het, het die lig nou vir hulle deurgebreek." (Jesaja 9:1)
Post tenebras lux. So staan daar geskryf teen die bekende gedenkmuur in Geneva: na donker, lig. Dit is die evangelie wat ons vandag weer moet hoor, daardie boodskap wat 500 jaar gelede deur die donkerte gebreek het om die lig van God se genade te laat skyn met die Reformasie. Ons vier ook nou weer amper die gedenkdag van die groot Hervorming. Ons gedenk die dae toe God se lig deur die donkerte geskyn het. Toe God sy kerk uit hulle Babiloniese gevangenskap (Luther) na die beloofde land teruggelei het. Wie van ons kan nie ook vandag getuig oor soortgelyke donkerte in ons lewe en in die lewe van die kerk nie? Op wie se skouers rus daar nie bekommernisse nie?
Ook ons kan verseker wees dat die donkerte wat heers in ons lewens vandag, nie verewig sal voortgaan nie, want God gaan voort met Sy werk. Ja, so seker is die Here se beloftes dat Jesaja in die verlede tyd hieroor praat, asof dit reeds gebeur het (Jes. 9:1). Selfs wanneer daar geen hoop is nie, breek die lig deur. Niemand van ons sal dit ontken dat ons vandag ook weer in 'n situasie van nood en bedreiging is nie. Juis daarom is die boodskap dat God in ons eie geskiedenis ook steeds besig is om deur Sy Woord lig deur donkerte te laat skyn, so nodig.
Christus is die ware lig van die wêreld wat deur die donkerte breuk, ook vandag nog. Wanneer die lig van Christus deur Sy Woord op jou skyn, dan beleef jy iets van daardie vrede wat alle verstand te bowe gaan. Dit is Hy, die Here Jesus wat sy volk ook vandag nog lei van donkerte na lig.